行「股」惑經歷男人最痛 吳卓羲林峯 擸刀仔剃毛脫險
藝人林峯與相識25年的好兄弟吳卓羲亮相無綫節目,大談當年拍攝露股戲的趣事,爆料指當時僅以垃圾袋剪成「弟弟」尺寸來遮掩,並以牛皮膠紙固定位置,但撕掉時卻經歷男人最痛,最終要互相幫忙以𠝹刀剃掉毛髮了事!
林峯與吳卓羲近日為無綫節目《Mayanne小喇叭》擔任嘉賓,大談相識25年的經過,二人同聲表示除了每日必定聯絡對方,更經常到對方家中過夜,感情猶如親人。談到如何展開友誼,原來當年是林峯主動約食飯,卓羲謂:「佢打畀我嗰陣時我都打咗個突,佢話約我食飯,我就覺得咁奇怪嘅?然後大家就一步步建立關係。」林峯亦發表愛的宣言:「鍾意你吖嘛!」
二人更應要求翻看當年拍攝劇集《大唐雙龍傳》經典露股一幕,卓羲爆料指當時是導演臨時要求拍攝:「初初劇本冇,佢哋話不如整場令伍姑娘(伍詠薇)尷尬少少嘅戲,導演就提議除晒,除係冇問題,我哋咁嘅資質,但點樣遮住前面先?」林峯繼指:「現場有啲大垃圾膠袋,我哋就剪咗個角落頭落嚟!」卓羲更搞笑說:「我望住佢剪幾大,我咪再剪大啲,鬥大囉!重點係我哋用牛皮膠紙黐。」林峯補充:「黐嗰陣冇問題,係搣嗰時大鑊。」說得興起的他們還大爆搣膠紙時的苦況:「要搵𠝹刀剃毛,我哋互相幫大家,現場都冇人夠膽幫我哋剃!」
聯絡唔到徐子珊
此外,卓羲在接受網上頻道訪問時,被問到與曾經合作無間、已退出娛樂圈的前無綫花旦徐子珊是否仍有聯絡?他坦言:「搵佢唔到,有搵過佢,想問吓佢近況,因為好耐冇聯絡。(你有冇諗過退出?)有,但唔深刻,都係因為有壓力唔開心,可能因為緋聞、新聞。」不少網友看完訪問後,大感子珊退出真的退得很徹底。